Polisie sak toe op dwelmhuise, kroeë in KaapstadFoto: ANA Die Kaapstadse metropolisie en SAPD het Vrydag toegeslaan op talle dwelmhuise en onwettige kroeë in Manenberg. Konst. Noloyiso Rwexana, woordvoerder van die polisie, het gesê verskeie mense is gedurende die klopjagte in hegtenis geneem. “Lede van die metropolisie, die SAPD en ander wetstoepassingsagentskappe het die strate van Manenberg vanaf 09:00 die oggend beset gedurende ’n tien uur lange operasie,” het sy gesê. “Altesaam 29 dwelmhuise is deursoek en daar is op 180 Mandrax-tablette, 17 pakke dagga en 15 eenhede tik beslag gelê. Vier mans is in hegtenis geneem.” Foto: ANA “Uitgebreide bende-graffiti is verwyder, tien skole is besoek en ŉ 14-jarige meisie is in hegtenis geneem nadat dagga in haar besit gevind is. Nog tien mense is in hegtenis geneem vir verskeie oortredings, waaronder onwettige vuurwapens, dwelmbesit en verkeersoortredings,” het Rwexana gesê.